বিএনপি নেতারা ১ সেপ্টেম্বরের সমাবেশে নতুন কিছু বলেছেন কি? আমাদের তো মনে হয়, তেমন কিছু বলেননি। সবাই জ্বালাময়ী ভাষণ দিয়ে কর্মীদের উত্তেজিত করতে চেষ্টা করেছেন। কিন্তু খালেদা জিয়াকে মুক্ত করা যে আইনি প্রক্রিয়াতেও সম্ভব নয়- সে কথা ব্যারিস্টার মওদুদ আহমদ তো সমাবেশেই বলেছেন। আইনি প্রক্রিয়ায় যা সম্ভব নয়- তা রাজনৈতিকভাবে সম্ভব কীভাবে? খালেদা জিয়ার বিরুদ্ধে অর্থ কেলেঙ্কারির মামলা হয়েছে। মামলার কোথাও প্রক্রিয়াগত কোনো ব্যত্যয় ঘটেনি, সরকারের দিক থেকে হস্তক্ষেপ করা হয়নি। ১০ বছর শুনানি শেষে বিচারের রায় হয়েছে। রায়ে তিনি জেলে গেছেন। এখন উচ্চ আদালত রায় পর্যালোচনা করে দেখবেন- তাকে খালাস দেয়া যায় কিনা। যদি তিনি খালাস পান তাহলে এক অবস্থা, না হলে ভিন্ন অবস্থা। সুতরাং বিএনপি ফেব্রুয়ারি মাস থেকেই সরকারের কাছে যে দাবি করে আসছে, তাতো আদালতের বিষয়। সরকার কিছু করার অধিকার রাখে কিনা আমি জানি না। তবে বিএনপির নেতারা বুকের রক্ত দিয়ে খালেদা জিয়াকে মুক্ত করার যে আহ্বান নেতাকর্মীদের কাছে রেখেছেন তা বাস্তবে কতটা হবে- সেটি দেখার বিষয়। অন্যদিকে নির্বাচনের আগে সরকারের পদত্যাগ করার যে দাবি বিএনপি থেকে করা হয়েছে- তা সরকার সাংবিধানিকভাবেই করার অবস্থানে নেই। সংবিধানে প্রধানমন্ত্রী একটি ছোট মন্ত্রিপরিষদ তৈরি করবেন, এই সরকার তখন থাকবে না। এটি তো সংবিধান মতোই হবে। তা ছাড়া নিরপেক্ষ ব্যক্তিদের নিয়ে সরকার গঠনেরও সুযোগ নেই। সংসদ ভেঙে দেয়ার দাবিও বর্তমান সংবিধান মোতাবেক সম্মত নয়। তবে সংসদের কোনো কার্যকারিতা থাকবে না, অধিবেশন বসবে না। এটি নির্বাচনকালীন বাস্তবতা। বিষয়গুলো নির্বাচনের ৪ মাস আগে তেমন কিছু করা সম্ভব নয় বলেই মনে হয়। বিএনপি গত সংসদ নির্বাচনে প্রতিদ্বন্দ্বিতা করে সরকার গঠন করলে বিষয়টি এক রকম হতো, প্রধান বিরোধী দলে থাকলে সংসদে বিষয়টি নিয়ে একটি অবস্থান নিতে পারত। সেটি দেশে আলোচনা-সমালোচনা শেষে একটি রূপ দেয়া যেত, জনমতের প্রতিফলন ঘটার সুযোগ ছিল। কিন্তু গত নির্বাচন প্রতিহত করতে গিয়ে ব্যর্থ হওয়ার পরিণুিুুত যা হওয়ার তাই হয়েছে।